
PËR NGRITJEN E GRUPIT NDËRINSTITUCIONAL PËR NEGOCIIMIN DHE NËNSHKRIMIN E KONTRATËS PËR REALIZIMIN E TRI TUREVE TË PARA TË “GIRO D’ITALIA 2025", RREGULLAT DHE PROCEDURAT PËR PËRDORIMIN E FONDEVE, SI DHE MËNYRËN E PAGESËS

Në mbështetje të nenit 100 të Kushtetutës dhe të shkronjës “b”, të pikës 13, të nenit 11, të ligjit nr.97/2023, “Për buxhetin e vitit 2024”, të ndryshuar, me propozimin e ministrit të Arsimit dhe Sportit, Këshilli i Ministrave

VENDOSI:

I. PËRBËRJA E GRUPIT NDËRINSTITUCIONAL DHE DETYRAT E TIJ
1. Ngritjen e grupit ndërinstitucional që do të kryejë negociimin e kontratës me subjektin “RCS Sport” s.p.a / “RCS Sports & Events” s.r.l, si subjekti që ka ekskluzivitetin e organizimit të eventit sportiv “Giro d’Italia”, me qëllim zhvillimin e tri tureve të para të “Giro d’Italia 2025", në territorin e Republikës së Shqipërisë. 
2. Grupi ndërinstitucional kryesohet nga zëvendësministri përgjegjës për sportin në Ministrinë e Arsimit dhe Sportit, si dhe ka në përbërje të tij anëtarë të nivelit të lartë drejtues, përfaqësues nga:
a) Ministria përgjegjëse për punët e brendshme;
b) Ministria përgjegjëse për turizmin;
c) Ministria përgjegjëse për kulturën;
ç) Ministria përgjegjëse për shëndetësinë;
d)  Ministri i Shtetit për Pushtetin Vendor.
3. Grupi ndërinstitucional ngarkohet: 
a) të kryejë bisedimet-negociatat me subjektin “RCS Sport” s.p.a / “RCS Sports & Events” s.r.l, me qëllim arritjen e marrëveshjes për zhvillimin e tri tureve të para të “Giro d’Italia 2025", në territorin e Republikës së Shqipërisë;
b) të paraqesë raportin final në përfundim të negociatave dhe projektkontratën e dakordësuar pranë Ministrisë së Arsimit dhe Sportit.
4. Bazuar në raportin final të negociatave dhe të projektkontratës përkatëse të dakordësuar, nënshkruhet kontrata me subjektin “RCS Sport” s.p.a / “RCS Sports & Events” s.r.l, nga kryetari i grupit ndërinstitucional. 
II. MËNYRA E PËRDORIMIT TË FONDEVE
1. Pas nënshkrimit të kontratës, Ministria e Arsimit dhe Sportit, nëse nuk disponon fonde të mjaftueshme buxhetore për përballimin e shpenzimeve për detyrimet e kontratës, i kërkon ministrisë përgjegjëse për financat marrjen e masave në funksion të kalimit të fondeve të nevojshme në buxhetin e saj, në përputhje me parashikimet e legjislacionit në fuqi për menaxhimin e sistemit buxhetor.  
2. Pas lidhjes së kontratës, çdo pagesë e Ministrisë së Arsimit dhe Sportit kundrejt subjektit “RCS Sport” s.p.a / “RCS Sports & Events” s.r.l, bëhet pas paraqitjes së kërkesës së këtij të fundit dhe në përputhje me parashikimet e kontratës, përfshirë edhe pagesën e tarifës së pjesëmarrjes (fee), në rast parashikimi në kontratë.
3. Ministria e Arsimit dhe Sportit autorizon kryerjen e pagesës pas dorëzimit nga subjekti “RCS Sport” s.p.a / “RCS Sports & Events” s.r.l, të dokumentacionit të mëposhtëm:
a) Kërkesës për pagesë; 
b) Faturës së lëshuar nga subjekti kontraktor, sipas rregullave në fuqi në vendin e regjistrimit si person juridik; 
c) Në rast se në kontratë do të parashikohet tarifë pjesëmarrjeje (fee), Ministria e Arsimit dhe Sportit kryen pagesën bazuar në faturën e lëshuar, sipas përcaktimeve në kontratë për vlerën e tarifës së pjesëmarrjes (fee).

III. DISPOZITA TË FUNDIT
1. Ngarkohen të gjitha ministritë dhe institucionet kompetencat e të cilëve lidhen me kryerjen e tri tureve të para të “Giro d’Italia 2025", në territorin e Republikës së Shqipërisë për të marrë masat për realizimin e detyrimeve të palës shqiptare në kontratën që do të nënshkruhet, në përputhje me fushën e tyre të përgjegjësisë shtetërore.
2. Ngarkohen Ministria e Arsimit dhe Sportit, Ministria e Brendshme, Ministria e Financave, Ministria e Turizmit dhe Mjedisit, Ministria e Ekonomisë, Kulturës dhe Inovacionit, Ministria e Shëndetësisë dhe Mbrojtjes Sociale dhe Ministri i Shtetit për Pushtetin Vendor për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

